1Įvadas

Kalbant apie Jungtinės Karalystės išstojimą iš Sąjungos, kitos 27 valstybės narės, susitikusios Taryboje, nusprendė, kad nauja Europos bankininkystės institucijos (EBI) būstinės vieta bus Paryžius.

EBI būstinė yra nustatyta EBI steigimo reglamento (toliau – EBI reglamentas) 7 straipsnyje, todėl jis turėjo būti iš dalies pakeistas, kad būstinė būtų perkelta iš Londono į Paryžių. Be būstinės vietos pakeitimo, iš dalies pakeitus EBI reglamentą taip pat nustatyti nauji EBI reikalavimai, susiję su jos būstinės vieta, ir įpareigojimas Komisijai iki 2019 m. kovo 30 d., o vėliau kas 12 mėnesių skelbti EBI atitikties šiems reikalavimams ataskaitą.

Pagal EBI reglamento 7 straipsnį „Institucijos būstinės vieta nedaro poveikio Institucijos užduočių ir įgaliojimų vykdymui, valdymo struktūros organizavimui, pagrindinės organizacijos veiklai ar pagrindiniam jos veiklos finansavimui, sudarant sąlygas, kai taikytina, bendrai su Sąjungos agentūromis naudotis administracinės paramos paslaugomis ir infrastruktūros administravimo paslaugomis, kurios nėra susijusios su Institucijos pagrindine veikla.“

EBI pateikė reikiamą informaciją, kad galėtų įvykdyti šiuos ataskaitų teikimo reikalavimus. Ši pirmoji ataskaita pagal naują ataskaitų teikimo įpareigojimą skelbiama po 2019 m. kovo 30 d., nes visa veikla Paryžiuje nebuvo pradėta iki 2019 m. birželio 3 d.

2Susitarimas dėl EBI būstinės

2019 m. kovo 4 d. EBI valdyba patvirtino susitarimą dėl būstinės (toliau – SB), kuris 2019 m. kovo 6 d. buvo pasirašytas Paryžiuje vykusioje ceremonijoje. EBI laukia vidaus procedūrų užbaigimo patvirtinimo, kurio reikalaujama Prancūzijoje, kad įsigaliotų SB. SB pasirašymas nepaveikė EBI veiklos ir valdymo.

Be Protokolo Nr. 7 dėl Europos Sąjungos privilegijų ir imunitetų reikalavimų, SB nustatoma privilegija iš Londono į Paryžių persikeliantiems darbuotojams per dvylika mėnesių nuo persikėlimo įsigyti automobilį, kuris yra neapmokestinamas; ši privilegija suteikta darbuotojams, turintiems Prancūzijos pilietybę. Be to, pagal SB Prancūzijos vyriausybė įpareigojama dalyvauti steigiant Europos mokyklą Paryžiaus regione. Europos mokyklų valdytojų taryba patvirtino siūlomos Europos mokyklos, kurią numatoma atidaryti 2019 m. rugsėjo mėn. Kurbevua, atitikties dokumentus. Šios dvi paramos priemonės padės perkelti darbuotojus, ypač tuos, kurie turi šeimas ir augina mokyklinio amžiaus vaikus.

EBI taip pat bendradarbiavo su Prancūzijos Europos ir užsienio reikalų ministerijos protokolo skyriumi ir su Prancūzijos muitinėmis, kad užtikrintų sklandų darbuotojų ir jų šeimų atvykimą į Prancūziją, specialių leidimų gyventi suteikimą ir mokestinių lengvatų taikymą EBI.

3EBI valdymas, veikla ir užduočių vykdymas

EBI būstinės perkėlimas neturėjo poveikio EBI užduotims ir įgaliojimams, jos valdymo struktūros organizavimui, pagrindinės organizacijos veiklai ir jos pagrindiniam finansavimui.

EBI iš Prancūzijos vyriausybės gavo specialų finansavimą, kad galėtų padėti padengti persikėlimo išlaidas:

·1,5 mln. EUR bus panaudota kaip įnašas Paryžiaus biurų įrengimo išlaidoms. Ši suma buvo gauta ir išmokėta;

·7 mln. EUR bus panaudota kaip įnašas Paryžiaus biurų nuomos ir statybų išlaidoms. Iki šiol EBI gavo 2,5 mln. šios sumos. Likutis bus gautas per Paryžiaus biurų nuomos laikotarpį.

Iki naujojo EBI pirmininko atvykimo 2019 m. gegužės 1 d. EBI pakaitinis pirmininkas veikė kaip EBI laikinasis pirmininkas, taip pat ir pasirašydamas SB EBI vardu. Kadangi naujomis biuro patalpomis Paryžiuje nebuvo galima naudotis iki 2019 m. gegužės mėn. pabaigos, tarpiniu laikotarpiu nuo 2019 m. balandžio iki gegužės mėn. buvo taikomos specialios priemonės, kuriomis buvo siekiama kuo mažiau trikdyti EBI darbuotojus ir užtikrinti visišką veiklos tęstinumą. Vyresnioji vadovybė dirbo Paryžiuje nuo 2019 m. kovo 30 d., ten EBI parūpino keletą laikinų biurų pastate „Europlaza“ (naujų EBI patalpų pastate).

Nuo 2019 m. balandžio 1 d. EBI pradėjo rengti pagrindinius susitikimus Paryžiuje ir kituose ES miestuose. Prancūzijos bankas (Banque de France) suteikė konkrečią paramą – 2019 m. balandžio 17 d. surengė Stebėtojų tarybos posėdį, taip pat pastate „Europaza“ suorganizavo viešą klausymą.

4EBI biuro perkėlimas

Per pastaruosius keletą mėnesių pastate „Europlaza“ vyko intensyvūs savaitiniai posėdžiai, siekiant stebėti ir spręsti su įrengimo darbais susijusias problemas. Nors pastato savininkas visiškai užbaigė įrengimo darbus vėliau nei iki sutartyje numatyto 2019 m. balandžio 16 d. termino, padaryta pakankama pažanga, kad EBI galėtų laikytis savo visiško biuro perkėlimo tvarkaraščio. EBI patalpas pastate „Europlaza“ (baldus, garso ir vaizdo įrangą ir galutinio vartotojo IT) išorės rangovai ir EBI darbuotojai baigė įrengti iki 2019 m. gegužės 31 d., o terminas, iki kurio EBI biuras turėjo būti perkeltas iš Londono į Paryžių, buvo 2019 m. birželio 2 d. Įprastinė veikla Paryžiuje prasidėjo 2019 m. birželio 3 d., kai visi darbuotojai pradėjo eiti pareigas naujojoje EBI būstinėje pastate „Europlaza“.

5EBI duomenų centro perkėlimas